དབུས་གཙང་ཁུལ་གྱི་གྲོང་གསེབ་མང་པོར་ཁྱིམ་ཚང་གཅིག་ལ་བུ་གཉིས་སམ་གསུམ་ཡོད་ན་དེ་དག་ལ་མཉམ་དུ་མནའ་མ་གཅིག་ལེན་གྱི་ཡོད།དེའི་རྒྱུ་མཚན་ནི།བུ་རེར་མནའ་མ་རེ་བླངས་པ་ཡིན་ན་ཁྱིམ་ཚང་གི་ཁང་པ་དང་ས་ཞིང་བགོ་བཤའ་བྱེད་དགོས་པ་ཡོང་གི་ཡོད་པས་དེ་ལྟར་བགོ་བཤའ་རྒྱག་དགོས་པ་བྱུང་ན་ཁྱིམ་ཚང་འཐོར་ཞིག་ཏུ་སོང་ཉེན་ཆེ་བས་ཧ་ཅང་ངན་པར་བརྩི་བ་མ་ཟད།ལྷག་པར་དུ་ཞིང་གྲོང་ཁག་ཏུ་མཚོན་ན་བུ་རེར་ས་ཞིང་ལྷེབ་ཙམ་རེ་སྤྲོད་དགོས་བྱུང་ན་ནང་མ་ཚང་གི་ས་ཞིང་རྒྱ་ཆུང་དུ་འགྲོ་རྒྱུ་ཡིན་ཅིང་ས་ཞིང་ཇི་ཙམ་རྒྱ་ཆུང་དུ་སོང་བ་དེ་ཙམ་གྱི་ཁྱིམ་ཚང་ཨ་མ་དེ་ཉམས་རྒུད་དུ་སོང་བར་ངོས་འཛིན་བྱེད་པ་སྟེ་ཁྱིམ་ཚང་ཆེ་ཆུང་ནི་ས་ཞིང་རྒྱ་ཆེ་ཆུང་ལ་རག་ལས་པའི་ལྟ་ཚུལ་ཞིག་ཡོད་པས་སོ།དེས་ན་ཁྱིམ་ཚང་འགའ་ཞིག་གི་བུ་རྒན་གཞོན་སུ་རུང་ཞིག་གིས་ནང་གི་མནའ་མ་དང་མ་མཐུན་པར་ཕྱི་ནས་བུད་མེད་གཞན་ཞིག་དང་བཟའ་ཚང་བསྒྲིགས་པ་ཡིན་ཀྱང་ཁྱིམ་ནས་ལོགས་སུ་མ་དོན་པར་རང་རང་གི་ཁྱིམ་དུ་བསྡད་ནས་མི་ཚེ་སྐྱེལ་མཁན་ཡང་ཡོད་པ་རེད།དེའི་རྒྱུ་མཚན་ཡང་ཁྱིམ་ཚང་བགོ་བཤའ་རྒྱག་མི་དགོས་པའི་ཆེད་དུ་ཡིན་པ་རེད།གོང་དུ་བཤད་པ་ལྟར་བུ་གཉིས་གསུམ་ལ་མནའ་མ་གཅིག་ལེན་སྲོལ་འདི་ནི་གྲོང་གསེབ་ཁག་ཏུ་ཡོད་པ་ལས་གྲོང་ཁྱེར་ཁག་དང་མཐོ་རིམ་སྤྱི་ཚོགས་ཀྱི་ནང་དུ་མཐོང་རྒྱུ་དཀོན་པོ་ཡིན།